b'\n_START_ARTICLE_\nFinanskomiteen (USAs senat)\n_START_PARAGRAPH_\nFinanskomiteen (engelsk: United States Senate Committee on Finance) er en fast komit\xc3\xa9 i USAs senat. Komiteens saksomr\xc3\xa5de omfatter skatt og andre f\xc3\xb8derale inntekter, tollsaker, sosialforsikring (Medicare og Medicaid) og helseprogrammer finansiert av en s\xc3\xa6rlig skatt eller fond, handelsavtaler og befordring av avgiftsbelagte varer. Den regnes som en av de mektigste komiteene i Kongressen._NEWLINE_Finanskomiteen er en av de opprinnelige komiteene i Senatet og ble opprettet 11. desember 1815 som en s\xc3\xa6rlig komit\xc3\xa9 for \xc3\xa5 h\xc3\xa5ndtere \xc3\xb8konomiske tiltak etter 1812-krigen. Den fikk status som fast komit\xc3\xa9 10. desember 1816, med jurisdiksjon over tariffer, skatter, bankvirksomhet, valuta og bevilgninger. Med denne myndigheten spilte komiteen en innflytelsesrik rolle i periodens st\xc3\xb8rste debatter. Den spilte ogs\xc3\xa5 en sentral rolle i opprettelsen av Innenriksdepartementet i 1849. Under William Pitt Fessendens formannskap hadde komiteen en avgj\xc3\xb8rende rolle i Den amerikanske borgerkrigen, ved \xc3\xa5 beslutte alle bevilgninger til krigen samt s\xc3\xb8rge for tilstrekkelige midler til \xc3\xa5 finansiere krigen gjennom tariffer og landets f\xc3\xb8rste inntektsskatt.'